b'\n_START_ARTICLE_\nEnajsti planet\n_START_PARAGRAPH_\nEnajsti planet (COBISS) je drama Evalda Flisarja, iz\xc5\xa1la je leta 2006 v knjigi Drame pri KUD Sodobnost International. V knjigi so poleg Enajstega planeta natisnjene \xc5\xa1e Flisarjeve drame Kostanjeva krona, Jutri bo lep\xc5\xa1e, Kaj pa Leonardo?, Nimfa umre, Stric iz Amerike in Nora Nora.\n_START_SECTION_\nVsebina\n_START_PARAGRAPH_\nDrama prikazuje zgodbo treh klo\xc5\xa1arjev, ki \xc5\xbeivijo po nekih dogovorjenih pravilih. Na za\xc4\x8detku drame \xc5\xbeeli Peter izmakniti knjigo Magdaleni, ta pa jo je \xc5\xbee prej izmaknila Petru. Knjiga nosi naslov Enajsti planet in govori o tem, kako prebivalcem planeta vsakih pet tiso\xc4\x8d let zmanjka mleka \xc4\x8dlove\xc5\xa1ke dobrote, zato poi\xc5\xa1\xc4\x8dejo pe\xc5\xa1\xc4\x8dico po srcu najbolj\xc5\xa1ih in po du\xc5\xa1i naj\xc4\x8distej\xc5\xa1ih ljudi ter jih odpeljejo na enajsti planet, kjer se sparijo z najlep\xc5\xa1imi doma\xc4\x8dini in doma\xc4\x8dinkami. Na prvi pogled zabavna znanstvenofantasti\xc4\x8dna knjiga o vesoljcih, ki vsakih 3.600 let obi\xc5\xa1\xc4\x8dejo Zemljo in s seboj odpeljejo nekaj Zemljanov, Petru, Pavlu in Magdaleni vlije upanje, da nekaj vendarle lahko spremeni njihovo bedno \xc5\xbeivljenje, pa \xc4\x8detudi je to prihod vesoljcev._NEWLINE_Nato Pavel dobi nejasen in skrivnosten klic, ki spra\xc5\xa1uje, \xc4\x8de lahko potuje. Nastopi Peter, ki tokrat ni oble\xc4\x8den v klo\xc5\xa1arja, ampak v lepo obleko. Pavel in Magdalena to razumeta kot \xc5\xbeeljo po spremembi statusa iz klo\xc5\xa1arja v bonkerja, kakor dosledno imenujejo me\xc5\xa1\xc4\x8dansko dru\xc5\xbebo. Na koncu prvega dejanja pokli\xc4\x8dejo \xc5\xa1e Magdaleno in \xc5\xa1e enkrat Pavla, vendar pa noben od njiju no\xc4\x8de izdati, kdo ju je klical, zato se drug drugemu zla\xc5\xbeeta. Kljub temu da se globoko v sebi verjetno zavedajo jalovosti svojega po\xc4\x8detja, pa se trije\xc2\xa0\xc2\xbbsvetopisemski\xc2\xab\xc2\xa0junaki vendar lotijo priprav na vzpostavljanje stika z vesoljci z enajstega planeta. Pri tem si pomagajo s prenosnim telefonom, na papir pa zapisujejo koordinate poti, ki naj bi jih pripeljala do obljubljene de\xc5\xbeele._NEWLINE_Drugo dejanje se za\xc4\x8dne s prepirom Petra in Pavla, nato pa se prika\xc5\xbee Magdalena oble\xc4\x8dena v bonkerske cunje. Zavrne kra\xc4\x8do, \xc4\x8deprav si jo je tako dolgo \xc5\xbeelela. Pavel odide, ko pa pride nazaj, pove, da je \xc5\xa1el na sestanek z njimi. Povedali so mu, da odprava odpade, dokler ne prideta tudi ostala dva. Na koncu Peter, Pavel in Magdalena nari\xc5\xa1ejo enajsti planet in raketo, v kateri vsi trije pobegnejo s tega sveta.'